b'\n_START_ARTICLE_\nUluburunin hylky\n_START_PARAGRAPH_\nUluburunin hylky tai Uluburunin laiva on pronssikautinen  laivanhylky, joka on ajoitettu 1300-luvulle eaa. Hylyn l\xc3\xb6ysi turkkilainen sienensukeltaja vuonna 1982 Turkin V\xc3\xa4limerenrannikolta l\xc3\xa4helt\xc3\xa4 Antalyan provinssissa sijaitsevaa Ka\xc5\x9fin kaupunkia. Hylky on arvokas meriarkeologinen kohde, jossa on suoritettu vedenalaisia arkeologisia kaivauksia vuosina 1984\xe2\x80\x931994._NEWLINE_Alus lep\xc3\xa4\xc3\xa4 merenpohjan rinteess\xc3\xa4 noin 50 metrin syvyydess\xc3\xa4. Aluksen keula on 52 metrin ja per\xc3\xa4 44 metrin syvyydess\xc3\xa4. Osa lastista on levinnyt rinteeseen 60 metrin syvyyteen saakka. Hylyn vedenalaisia arkeologisia kaivauksia johti Institute of Nautical Archaelogyss\xc3\xa4 ty\xc3\xb6skennellyt George Bass.\n_START_SECTION_\nAlus\n_START_PARAGRAPH_\nHylky on L\xc3\xa4hi-id\xc3\xa4n kauppa-alus, joka on oletettavasti kyproslaista tai levanttilaista alkuper\xc3\xa4\xc3\xa4. Aluksen pituus on noin 15 metri\xc3\xa4, ja se saattoi kuljettaa noin 20 tonnia rahtia._NEWLINE_Aluksen runko on osin pahoin vaurioitunut, mutta osia siit\xc3\xa4 on hyvin s\xc3\xa4ilyneen\xc3\xa4. Runkolaudoitus on setripuuta ja rungon rakennustapa on samanlainen kuin my\xc3\xb6hemmiss\xc3\xa4 kreikkalaisissa ja roomalaisissa kauppa-aluksissa. Hylyst\xc3\xa4 on l\xc3\xb6ytynyt my\xc3\xb6s airojen j\xc3\xa4\xc3\xa4nteit\xc3\xa4._NEWLINE_Aluksella oli my\xc3\xb6s ainakin 24 kivist\xc3\xa4 ankkuria, jotka painoivat 120\xe2\x80\x93210 kilogrammaa; kaksi keveint\xc3\xa4 kuitenkin vain 16 ja 21 kilogrammaa. Jotkin ankkureista ovat tiett\xc3\xa4v\xc3\xa4sti olleet vain vara-ankkureina sek\xc3\xa4 painolastina aluksen vakauttamiseksi. Vastaavanlaisia yksireik\xc3\xa4isi\xc3\xa4 kiviankkureita on l\xc3\xb6ydetty Cape Gelidonyan laivanhylyst\xc3\xa4.\n_START_SECTION_\nAjoitus\n_START_PARAGRAPH_\nHylky on ajoitettu my\xc3\xb6h\xc3\xa4iselle pronssikaudelle. Vuonna 1996 tutkija Cemal Pulak ilmoitti ajoittaneensa aluksen runkoon k\xc3\xa4ytettyjen puiden kaatoajankohdaksi noin 1400 eaa. Aluksella oli my\xc3\xb6s polttopuuta, joka oli per\xc3\xa4isin noin vuonna 1316\xe2\x80\x931305 eaa. kaadetusta puunrungosta. T\xc3\xa4m\xc3\xa4 on ilmeisesti aluksen uppoamisajankohta, sill\xc3\xa4 sit\xc3\xa4 tukevat my\xc3\xb6s aluksen esinel\xc3\xb6yd\xc3\xb6t.\n_START_SECTION_\nAluksen oletettu reitti\n_START_PARAGRAPH_\nEr\xc3\xa4\xc3\xa4n mielipiteen mukaan alus olisi ollut purjehtimassa poisp\xc3\xa4in Kyprokselta, mukanaan kuuden tonnin kupariharkkolasti. Aluksen kuparilasti on analyysien mukaan per\xc3\xa4isin kyproslaisista kuparikaivoksista._NEWLINE_Aluksen kansallisuutta ei ole kyetty varmuudella m\xc3\xa4\xc3\xa4ritt\xc3\xa4m\xc3\xa4\xc3\xa4n, sill\xc3\xa4 esineist\xc3\xb6\xc3\xb6n kuuluu mykenel\xc3\xa4ist\xc3\xa4, kyproslaista, kaanaalaista, egyptil\xc3\xa4ist\xc3\xa4 ja assyyrialaista esineist\xc3\xb6\xc3\xa4.'